KYK: Marler oor dáái haka; sing Adele | Netwerk24
15 November 2019 05:29
Die Engelse rugbyspeler Joe Marler is waarskynlik meer bekend vir sy kwinkslae, grapmakery en haarstyl as sy skrumwerk.
Marler, deel van Eddie Jones se 23-tal wat in die Wêreldbekereindstryd teen die Springbokke verloor het, was weer op sy stukke met sy verskyning op 'n Britse televisieprogram verlede naweek.
Hy het hom by sy spanmaats Ben Youngs, Tom Curry en Manu Tuilagi aangesluit in 'n onderhoud met die TV-persoonlikheid Jonathan Ross.
Die groep het onder meer gesels oor die Rose se omstrede reaksie op die All Blacks se haka by die spanne se kragmeting in die halfeindstryd van die rugbyskouspel in Japan. Die Engelse is beboet nadat verskeie spelers die halflyn oorgesteek het toe die Kiwi's hul tradisionele uitdaging uitgevoer het en het nie geroer nie toe beamptes hulle probeer terugstuur na hul helfte van die veld.
Marler het die skuld gekry omdat hy glo nie heeltemal verstaan het wat hy moes doen nie.
Marler, wat nooit skaam is vir die kamera nie, het later sommer ook die mikrofoon gegryp en een van die gaste getrakteer met 'n weergawe van die Britse sangsensasie Adele se treffer "Hello".
Dit blyk die stut het Engeland se nederlaag teen die Bokke vinniger verwerk as die meeste van sy spanmaats.